CELEX: 52022PC0040
Language: hr
Date: 2022-02-11
Title: Prijedlog PROVEDBENE ODLUKE VIJEĆA o izmjeni Provedbene odluke 2013/54/EU kojom se Republici Sloveniji odobrava produljenje primjene posebne mjere kojom se odstupa od članka 287. Direktive 2006/112/EZ o zajedničkom sustavu poreza na dodanu vrijednost

EUROPSKA KOMISIJA
            Bruxelles, 11.2.2022.
            COM(2022) 40 final
            2022/0028(NLE)
            
            Prijedlog
            PROVEDBENE ODLUKE VIJEĆA
            o izmjeni Provedbene odluke 2013/54/EU kojom se Republici Sloveniji odobrava produljenje primjene posebne mjere kojom se odstupa od članka 287. Direktive 2006/112/EZ o zajedničkom sustavu poreza na dodanu vrijednost
            
               
         
         
            
               OBRAZLOŽENJE
            
            
               U skladu s člankom 395. stavkom 1. Direktive Vijeća 2006/112/EZ od 28. studenoga 2006. o zajedničkom sustavu poreza na dodanu vrijednost
                  1
                („Direktiva o PDV-u”) Vijeće, odlučujući jednoglasno na prijedlog Komisije, može odobriti bilo kojoj državi članici uvođenje posebnih mjera za odstupanje od odredaba te direktive kako bi se pojednostavnio postupak naplate PDV-a ili spriječili određeni oblici utaje ili izbjegavanja poreza.
            
            
               Dopisom evidentiranim pri Komisiji 27. listopada 2021. Slovenija je zatražila odobrenje za nastavak primjene mjere odstupanja od članka 287. Direktive o PDV-u do 31. prosinca 2024., kojom bi porezne obveznike čiji godišnji promet ne prelazi 50 000 EUR oslobodila od plaćanja PDV-a.
            
            
               U skladu s člankom 395. stavkom 2. drugim podstavkom Direktive o PDV-u Komisija je dopisom od 15. studenoga 2021. obavijestila druge države članice o zahtjevu Slovenije. Komisija je dopisom od 16. studenoga 2021. obavijestila Sloveniju da ima sve informacije potrebne za razmatranje zahtjeva.
            
            
               1.KONTEKST PRIJEDLOGA
            
            
               •Razlozi i ciljevi prijedloga
            
            
               Glavom XII. poglavljem 1. Direktive o PDV-u državama članicama omogućuje se primjena posebnih odredaba za mala poduzeća, uključujući mogućnost izuzeća poreznih obveznika čiji je godišnji promet manji od određenog iznosa. Tim se izuzećem podrazumijeva da porezni obveznik ne mora obračunati PDV za svoje isporuke, ali zbog toga ne može ni odbiti PDV od svoje kupovine.
            
            
               U skladu s člankom 287. Direktive o PDV-u pojedine države članice koje su pristupile nakon 1. siječnja 1978. mogu izuzeti od plaćanja PDV-a porezne obveznike čiji godišnji promet ne prelazi protuvrijednost u nacionalnoj valuti iznosa navedenih u toj odredbi, prema tečaju na dan njihova pristupanja.
            
            
               U skladu s člankom 287. točkom 15. Direktive o PDV-u Slovenija može izuzeti od plaćanja PDV-a porezne obveznike čiji godišnji promet nije viši od protuvrijednosti 25 000 EUR u nacionalnoj valuti.
            
            
               Provedbenom odlukom Vijeća 2013/54/EU
                  2
                Sloveniji je do 31. prosinca 2015. odobren viši prag, tj. izuzeće od plaćanja PDV-a za porezne obveznike čiji godišnji promet ne prelazi 50 000 EUR. Odobrenje je prvi put produljeno do 31. prosinca 2018. Provedbenom odlukom Vijeća (EU) 2015/2089
                  3
               , a zatim Provedbenom odlukom Vijeća (EU) 2018/1700
                  4
                do 31. prosinca 2021. 
            
            
               Slovenija je zatražila produljenje te posebne mjere za još jedno ograničeno razdoblje.
            
            
               Odobrenje za nastavak primjene izuzeća za porezne obveznike čiji godišnji promet nije viši od iznosa koji odgovara protuvrijednosti 50 000 EUR nakon 2021. bilo bi znatno pojednostavnjenje za osobe koje upravljaju relativno malim poduzećima. Porezni obveznici obuhvaćeni tim izuzećem ne moraju odbiti niti platiti PDV, biti registrirani u sustavu PDV-a niti voditi detaljnu evidenciju transakcija koje podliježu PDV-u. Zahvaljujući tim pojednostavnjenjima vlasnici malih poduzeća mogu posvetiti više vremena i resursa razvoju svojeg poslovanja. Posebna mjera odstupanja potpuno je neobvezna za porezne obveznike, a takva će i ostati. Stoga će mala poduzeća čiji promet ne prelazi prag i dalje moći primjenjivati uobičajene odredbe o PDV-u.
            
            
               Nadalje, trošak naplate PDV-a od poreznih obveznika koji upravljaju poduzećima s relativno malim prometom, koji nastaje pružanjem usluga poreznim obveznicima i revizijom njihovih prijava poreza, nerazmjerno je visok u usporedbi s iznosom prikupljenog poreza. Stoga primjenom izuzeća od PDV-a na vlasnike malih poduzeća porezna uprava može usmjeriti više sredstava na sprečavanje i suzbijanje poreznih prijevara, utaja i izbjegavanja plaćanja poreza te za poboljšanje kvalitete usluga za porezne obveznike i učinkovitosti naplate PDV-a od velikih poduzeća.
            
            
               Prema podacima Slovenije 2019. je 48 % svih registriranih poreznih obveznika (tj. približno 60 000) imalo godišnji promet od 50 000 EUR ili manje, što čini 1 % ukupnog oporezivog prometa relevantnog za potrebe PDV-a. Procjenjuje da otprilike 2 000 tih poreznih obveznika (osim onih koji su se odlučili za oporezivanje) ostvaruje godišnji promet između 25 000 eura i 50 000 eura. Uključivanje tih poreznih obveznika u sustav PDV-a dovelo bi do povećanja državnih prihoda od PDV-a za 0,3 %.
            
            
               Stoga posebna mjera odstupanja ne utječe znatno na ukupni iznos poreznih prihoda od PDV-a niti na ukupni iznos poreznog prihoda prikupljenog u fazi konačne potrošnje.
            
            
               Posebna mjera odstupanja, kojom se pojednostavnjuju obveze malih gospodarskih subjekata, u skladu je s ciljevima koje je Europska unija utvrdila za mala poduzeća.
            
            
               Uzimajući u obzir pozitivan učinak na smanjenje administrativnog opterećenja za poduzeća i poreznu upravu bez znatnog utjecaja na ukupni prihod od PDV-a, Sloveniji bi trebalo odobriti produljenje posebne mjere odstupanja do 31. prosinca 2024.
            
            
               •Dosljednost s postojećim odredbama politike u tom području
            
            
               Mjera odstupanja u skladu je s ciljevima Direktive (EU) 2020/285 o izmjeni članaka od 281. do 294. Direktive o PDV‑u o posebnoj odredbi za mala poduzeća
                  5
               , proizašle iz akcijskog plana o PDV‑u
                  6
               , kojom se nastoji stvoriti moderan i pojednostavnjen sustav za te poslovne subjekte. Konkretno, njome se nastoje smanjiti troškovi usklađivanja u području PDV-a i narušavanje tržišnog natjecanja na domaćem tržištu i na razini EU-a, smanjiti negativni učinak praga te olakšati ispunjavanje obveza za poslovne subjekte i aktivnosti nadzora koje provode porezne uprave.
            
         
         
            
               Nadalje, prag od 50 000 EUR u skladu je s Direktivom (EU) 2020/285 jer državama članicama omogućuje određivanje praga godišnjeg prometa potrebnog za izuzeće od PDV-a na razini koja nije viša od 85 000 EUR (ili protuvrijednosti u nacionalnoj valuti).
            
            
               Slična odstupanja kojima se od plaćanja PDV-a izuzimaju porezni obveznici s godišnjim prometom manjim od određenoga praga, kako je predviđeno člancima 285. i 287. Direktive o PDV-u, odobrena su drugim državama članicama. Nizozemskoj
                  7
                i Belgiji
                  8
                odobren je prag od 25 000 EUR, Italiji
                  9
                prag od 30 000 EUR, Luksemburgu
                  10
                prag od 35 000 EUR, Poljskoj
                  11
               , Latviji
                  12
                i Estoniji
                  13
                odobren je prag od 40 000 EUR, Mađarskoj
                  14
                prag od 48 000 EUR, Litvi
                  15
                prag od 55 000 EUR, Hrvatskoj
                  16
                prag od 45 000 EUR, Malti
                  17
                prag od 30 000 EUR te Rumunjskoj
                  18
                prag od 88 500 EUR.
            
            
               Odstupanja od Direktive o PDV-u uvijek bi trebala biti vremenski ograničena kako bi se mogli ocijeniti njihovi učinci. Usto, uključivanje datuma isteka posebne mjere odstupanja do 31. prosinca 2024., kako je zatražila Slovenija, u skladu je sa zahtjevima iz Direktive (EU) 2020/285. Prema toj direktivi, države članice dužne su donijeti nacionalne odredbe kako bi se s njom uskladile te ih primjenjivati od 1. siječnja 2025.
            
            
               Predložena mjera stoga je u skladu s odredbama Direktive o PDV-u.
            
            
               •Dosljednost u odnosu na druge politike Unije
            
            
               Komisija dosljedno naglašava potrebu za jednostavnijim pravilima za mala poduzeća. Komisija je u tom pogledu u ožujku 2020. donijela Strategiju za MSP-ove za održivu i digitalnu Europu
                  19
               , u kojoj se obvezala da će nastaviti raditi na smanjenju opterećenja MSP-ova. Cilj da se smanji regulatorno opterećenje jedan je od stupova te strategije. Ta posebna mjera odstupanja u skladu je s takvim ciljevima u pogledu fiskalnih pravila. U skladu je i s Akcijskim planom za pravedno i jednostavno oporezivanje kojim se podupire strategija oporavka iz 2020.
                  20
               , kojim se potvrđuje da su troškovi poreznog usklađivanja i dalje visoki u EU-u te da su troškovi usklađivanja obično znatno viši za mala nego za velika poduzeća.
            
            
               2.PRAVNA OSNOVA, SUPSIDIJARNOST I PROPORCIONALNOST
            
            
               •Pravna osnova
            
            
               Članak 395. Direktive o PDV-u.
            
            
               •Supsidijarnost (za neisključivu nadležnost) 
            
            
               S obzirom na odredbu Direktive o PDV-u na kojoj se temelji, prijedlog je u isključivoj nadležnosti Europske unije. Stoga se načelo supsidijarnosti ne primjenjuje.
            
            
               •Proporcionalnost
            
            
               Odluka se odnosi na odobrenje dano državi članici na njezin zahtjev i ne predstavlja nikakvu obvezu.
            
            
               S obzirom na to da je odstupanje ograničenog opsega, posebna mjera odstupanja proporcionalna je cilju koji se želi postići, to jest pojednostavnjenju naplate poreza za male porezne obveznike i poreznu upravu.
            
            
               •Odabir instrumenta
            
            
               Predloženi je instrument provedbena odluka Vijeća.
            
            
               U skladu s člankom 395. Direktive o PDV-u odstupanje od zajedničkih pravila o PDV-u moguće je samo uz odobrenje Vijeća, koje odlučuje jednoglasno na prijedlog Komisije. Provedbena odluka Vijeća najprikladniji je instrument jer može biti upućena pojedinoj državi članici.
            
            
               3.REZULTATI EX POST EVALUACIJA, SAVJETOVANJA S DIONICIMA I PROCJENA UČINKA
            
            
               •Savjetovanja s dionicima
            
            
               Nije provedeno savjetovanje s dionicima. Ovaj se prijedlog temelji na zahtjevu koji je podnijela Slovenija i odnosi se samo na tu državu članicu.
            
         
         
            
               •Procjena učinka
            
            
               Cilj je prijedloga Provedbene odluke Vijeća nastaviti primjenjivati tijekom dodatne tri godine mjeru pojednostavnjenja kojom se za poslovne subjekte s godišnjim prometom koji ne prelazi 50 000 EUR uklanjaju brojne obveze u vezi s PDV-om te ona stoga ima pozitivan učinak na smanjenje administrativnog opterećenja za poduzetnike i poreznu upravu bez znatnog utjecaja na ukupni prihod od PDV-a. Zbog uskog područja primjene odstupanja i njezine vremenske ograničenosti učinak mjere u svakom će slučaju biti ograničen.
            
            
               Mjera odstupanja neće biti obvezna za porezne obveznike. Porezni obveznici moći će odlučiti da se na njih primjenjuju uobičajene odredbe o PDV-u u skladu s člankom 290. Direktive 2006/112/EZ.
            
            
               •Temeljna prava
            
            
               Prijedlog ne utječe na zaštitu temeljnih prava.
            
            
               4.UTJECAJ NA PRORAČUN
            
            
               Nakon stupanja na snagu Uredbe Vijeća (EU, Euratom) 2021/769 od 30. travnja 2021. o izmjeni Uredbe (EEZ, Euratom) br. 1553/89 o konačnom jedinstvenom režimu ubiranja vlastitih sredstava koja proizlaze iz poreza na dodanu vrijednost
                  21
               , Slovenija od 2021. nadalje neće izvršiti izračun naknade u izvješću o vlastitim sredstvima koja proizlaze iz poreza na dodanu vrijednost.
            
            
               2022/0028 (NLE)
            
            
               Prijedlog
            
            
               PROVEDBENE ODLUKE VIJEĆA
            
            
               o izmjeni Provedbene odluke 2013/54/EU kojom se Republici Sloveniji odobrava produljenje primjene posebne mjere kojom se odstupa od članka 287. Direktive 2006/112/EZ o zajedničkom sustavu poreza na dodanu vrijednost
            
            
               VIJEĆE EUROPSKE UNIJE,
            
            
               uzimajući u obzir Ugovor o funkcioniranju Europske unije, 
            
            
               uzimajući u obzir Direktivu Vijeća 2006/112/EZ od 28. studenoga 2006. o zajedničkom sustavu poreza na dodanu vrijednost
                  22
               , a posebno njezin članak 395. stavak 1.,
            
            
               uzimajući u obzir prijedlog Europske komisije,
            
            
               budući da:
            
            
               (1)U skladu s člankom 287. točkom 15. Direktive 2006/112/EZ Slovenija može izuzeti od poreza na dodanu vrijednost (PDV) porezne obveznike čiji godišnji promet ne prelazi protuvrijednost 25 000 EUR u nacionalnoj valuti prema deviznom tečaju na dan njezina pristupanja.
            
            
               (2)Provedbenom odlukom Vijeća 2013/54/EU
                  23
                Sloveniji je do 31. prosinca 2015. odobreno uvođenje posebne mjere odstupanja od članka 287. točke 15. Direktive 2006/112/EZ te tako od PDV-a izuzme porezne obveznike čiji godišnji promet ne prelazi 50 000 EUR („posebna mjera”). To je odobrenje dvaput produljeno, posljednji put Provedbenom odlukom Vijeća (EU) 2018/1700
                  24
               , do 31. prosinca 2021.
            
            
               (3)Dopisom evidentiranim u Komisiji 27. listopada 2021. Slovenija je zatražila odobrenje za nastavak primjene posebne mjere odstupanja do 31. prosinca 2024., datuma do kojeg države članice trebaju prenijeti Direktivu Vijeća (EU) 2020/285
                  25
               . Iz te direktive proizlazi da će od 1. siječnja 2025. državama članicama biti dopušteno izuzeti od PDV-a isporuke robe i usluga koje obavljaju porezni obveznici čiji godišnji promet u državi članici ne prelazi prag od 85 000 EUR ili protuvrijednost tog iznosa u nacionalnoj valuti.
            
            
               (4)U skladu s člankom 395. stavkom 2. drugim podstavkom Direktive 2006/112/EZ Komisija je dopisom od 15. studenoga 2021. zahtjev Slovenije proslijedila ostalim državama članicama. Komisija je dopisom od 16. studenoga 2021. obavijestila Sloveniju da ima sve informacije potrebne za razmatranje zahtjeva.
            
         
         
            
               (5)Posebna mjera odstupanja u skladu je s Direktivom (EU) 2020/285, kojom se nastoji smanjiti teret usklađivanja za mala poduzeća i izbjeći narušavanje tržišnog natjecanja na unutarnjem tržištu.
            
            
               (6)Ta mjera ostaje neobvezna za porezne obveznike jer će oni i dalje moći odlučiti da se na njih primjenjuju uobičajene odredbe o PDV-u u skladu s člankom 290. Direktive 2006/112/EZ.
            
            
               (7)Prema informacijama koje je dostavila Slovenija, učinak posebne mjere odstupanja na ukupni iznos poreznog prihoda Slovenije naplaćenog u fazi konačne potrošnje bit će zanemariv.
            
            
               (8)Nakon stupanja na snagu Uredbe Vijeća (EU, Euratom) 2021/769
                  26
                Slovenija od 2021. nadalje neće provoditi izračun naknade u izvješću o vlastitim sredstvima koja proizlaze iz poreza na dodanu vrijednost.
            
            
               (9)S obzirom na pozitivan učinak posebne mjere odstupanja na smanjenje administrativnog opterećenja i troškova usklađivanja za mala poduzeća i porezna tijela te na nepostojanje bilo kakvog znatnog utjecaja na ukupni ostvareni prihod od PDV-a, Sloveniji bi trebalo odobriti nastavak primjene mjere odstupanja.
            
            
               (10)Odobrenje za nastavak primjene posebne mjere odstupanja trebalo bi biti vremenski ograničeno. Pri utvrđivanju roka trebalo bi ostaviti dovoljno vremena za procjenu djelotvornosti i primjerenosti praga. Usto, u skladu s člankom 3. stavkom 1. Direktive (EU) 2020/285 države članice do 31. prosinca 2024. donose i objavljuju zakone i druge propise koji su potrebni radi usklađivanja s člankom 1. te direktive, kojom se izmjenjuje Direktiva 2006/112/EZ, te ih primjenjuju od 1. siječnja 2025. Stoga bi Sloveniji trebalo odobriti primjenu posebne mjere odstupanja do 31. prosinca 2024.
            
            
               (11)Provedbenu odluku 2013/54/EU trebalo bi stoga na odgovarajući način izmijeniti,  
            
            
               DONIJELO JE OVU ODLUKU: 
            
            
               Članak 1.
            
            
               U članku 2. Provedbene odluke 2013/54/EU drugi stavak zamjenjuje se sljedećim:
            
            
               „Primjenjuje se od 1. siječnja 2013. do 31. prosinca 2024.”.
            
            
               Članak 2.
            
            
               Ova je Odluka upućena Republici Sloveniji.
            
            
               Sastavljeno u Bruxellesu
            
            
               
                     Za Vijeće
               
               
                     Predsjednik
               
            
         
         
            
                  
                     (1)
                  
                        SL L 347, 11.12.2006., str. 1.
               
               
                  
                     (2)
                  
                        Provedbena odluka Vijeća 2013/54/EU od 22. siječnja 2013. kojom se Republici Sloveniji odobrava uvođenje posebne mjere kojom se odstupa od članka 287. Direktive 2006/112/EZ o zajedničkom sustavu poreza na dodanu vrijednost (SL L 22, 25.1.2013., str. 15.).
               
               
                  
                     (3)
                  
                        Provedbena odluka Vijeća (EU) 2015/2089 od 10. studenoga 2015. o izmjeni Provedbene odluke 2013/54/EU kojom se Republici Sloveniji odobrava uvođenje posebne mjere kojom se odstupa od članka 287. Direktive 2006/112/EZ o zajedničkom sustavu poreza na dodanu vrijednost (SL L 302, 19.11.2015., str. 107.).
               
               
                  
                     (4)
                  
                        Provedbena odluka Vijeća (EU) 2018/1700 od 6. studenoga 2018. o izmjeni Provedbene odluke 2013/54/EU kojom se Republici Sloveniji odobrava uvođenje posebne mjere kojom se odstupa od članka 287. Direktive 2006/112/EZ o zajedničkom sustavu poreza na dodanu vrijednost (SL L 285, 13.11.2018., str. 78.).
               
               
                  
                     (5)
                  
                        Direktiva Vijeća (EU) 2020/285 od 18. veljače 2020. o izmjeni Direktive 2006/112/EZ o zajedničkom sustavu poreza na dodanu vrijednost u pogledu posebne odredbe za mala poduzeća i Uredbe (EU) br. 904/2010 u pogledu administrativne suradnje i razmjene informacija u svrhe praćenja ispravne primjene posebne odredbe za mala poduzeća (SL L 62, 2.3.2020., str. 13.).
               
               
                  
                     (6)
                  
                        Komunikacija Komisije Europskom parlamentu, Vijeću i Europskom gospodarskom i socijalnom odboru o akcijskom planu o PDV-u: Put k jedinstvenom europskom području PDV-a – vrijeme je za donošenje odluka (COM(2016) 148 final).
               
               
                  
                     (7)
                  
                        Provedbena odluka Vijeća (EU) 2018/1904 od 4. prosinca 2018. o odobrenju Nizozemskoj da uvede posebnu mjeru kojom se odstupa od članka 285. Direktive 2006/112/EZ o zajedničkom sustavu poreza na dodanu vrijednost (SL L 310, 6.12.2018., str. 25.).
               
               
                  
                     (8)
                  
                        Provedbena odluka Vijeća (EU) 2018/2077 od 20. prosinca 2018. o izmjeni Provedbene odluke 2013/53/EU kojom se Kraljevini Belgiji odobrava primjena posebne mjere kojom se odstupa od članka 285. Direktive 2006/112/EZ o zajedničkom sustavu poreza na dodanu vrijednost (SL L 331, 28.12.2018., str. 222.).
               
               
                  
                     (9)
                  
                        Provedbena odluka Vijeća (EU) 2016/1988 od 8. studenoga 2016. o izmjeni Provedbene odluke 2013/678/EU kojom se Talijanskoj Republici odobrava nastavak primjene posebne mjere odstupanja od članka 285. Direktive 2006/112/EZ o zajedničkom sustavu poreza na dodanu vrijednost (SL L 306, 15.11.2016., str. 11.).
               
               
                  
                     (10)
                  
                        Provedbena odluka Vijeća (EU) 2019/2210 od 19. prosinca 2019. o izmjeni Provedbene odluke 2013/677/EU kojom se Luksemburgu odobrava uvođenje posebne mjere odstupanja od članka 285. Direktive 2006/112/EZ o zajedničkom sustavu poreza na dodanu vrijednost (SL L 332, 23.12.2019., str. 155.).
               
               
                  
                     (11)
                  
                        Provedbena odluka Vijeća (EU) 2018/1919 od 4. prosinca 2018. o izmjeni Odluke 2009/790/EZ kojom se Republici Poljskoj odobrava primjena mjere kojom se odstupa od članka 287. Direktive 2006/112/EZ o zajedničkom sustavu poreza na dodanu vrijednost (SL L 311, 7.12.2018., str. 32.).
               
               
                  
                     (12)
                  
                        Provedbena odluka Vijeća (EU) 2020/1261 od 4. rujna 2020. o izmjeni Provedbene odluke (EU) 2017/2408 kojom se Republici Latviji odobrava primjena posebne mjere odstupanja od članka 287. Direktive 2006/112/EZ o zajedničkom sustavu poreza na dodanu vrijednost (SL L 296, 10.9.2020., str. 4.).
               
               
                  
                     (13)
                  
                        Provedbena odluka Vijeća (EU) 2021/358 od 22. veljače 2021. o izmjeni Provedbene odluke (EU) 2017/563 kojom se Republici Estoniji odobrava primjena posebne mjere odstupanja od članka 287. Direktive 2006/112/EZ o zajedničkom sustavu poreza na dodanu vrijednost (SL L 69, 26.2.2021., str. 4.).
               
               
                  
                     (14)
                  
                        Provedbena odluka Vijeća (EU) 2018/1490 od 2. listopada 2018. kojom se Mađarskoj odobrava uvođenje posebne mjere odstupanja od članka 287. Direktive 2006/112/EZ o zajedničkom sustavu poreza na dodanu vrijednost (SL L 252, 8.10.2018., str. 38.).
               
               
                  
                     (15)
                  
                        Provedbena odluka Vijeća (EU) 2021/86 od 22. siječnja 2021. kojom se Republici Litvi odobrava primjena posebne mjere odstupanja od članka 287. Direktive 2006/112/EZ o zajedničkom sustavu poreza na dodanu vrijednost (SL L 30, 28.1.2021., str. 2.).
               
               
                  
                     (16)
                  
                        Provedbena odluka Vijeća (EU) 2020/1661 od 3. studenoga 2020. o izmjeni Provedbene odluke (EU) 2017/1768 kojom se Republici Hrvatskoj odobrava uvođenje posebne mjere odstupanja od članka 287. Direktive 2006/112/EZ o zajedničkom sustavu poreza na dodanu vrijednost (SL L 374, 10.11.2020., str. 4.).
               
               
                  
                     (17)
                  
                        Provedbena odluka Vijeća (EU) 2021/753 od 6. svibnja 2021. kojom se Malti odobrava primjena posebne mjere odstupanja od članka 287. Direktive 2006/112/EZ o zajedničkom sustavu poreza na dodanu vrijednost i o stavljanju izvan snage Provedbene odluke (EU) 2018/279 (SL L 163, 10.5.2021., str. 1.).
               
               
                  
                     (18)
                  
                        Provedbena odluka Vijeća (EU) 2020/1260 od 4. rujna 2020. o izmjeni Provedbene odluke (EU) 2017/1855 kojom se Rumunjskoj odobrava primjena posebne mjere odstupanja od članka 287. Direktive 2006/112/EZ o zajedničkom sustavu poreza na dodanu vrijednost (SL L 296, 10.9.2020., str. 1.).
               
               
                  
                     (19)
                  
                        Komunikacija Komisije Europskom parlamentu, Vijeću, Europskom gospodarskom i socijalnom odboru i Odboru regija – Strategija za MSP-ove i održivu i digitalnu Europu (COM(2020) 103 final).
               
               
                  
                     (20)
                  
                        Komunikacija Komisije Europskom parlamentu i Vijeću – Akcijski plan za pravedno i jednostavno oporezivanje kojim se podupire strategija oporavka (COM(2020) 312 final).
               
               
                  
                     (21)
                  
                        Uredba Vijeća (EU, Euratom) 2021/769 od 30. travnja 2021. o izmjeni Uredbe (EEZ, Euratom) br. 1553/89 o konačnom jedinstvenom režimu ubiranja vlastitih sredstava koja proizlaze iz poreza na dodanu vrijednost (SL L 165, 11.5.2021., str. 9.).
               
               
                  
                     (22)
                  
                        SL L 347, 11.12.2006., str. 1.
               
               
                  
                     (23)
                  
                        Provedbena odluka Vijeća 2013/54/EU od 22. siječnja 2013. kojom se Republici Sloveniji odobrava uvođenje posebne mjere kojom se odstupa od članka 287. Direktive 2006/112/EZ o zajedničkom sustavu poreza na dodanu vrijednost (SL L 22, 25.1.2013., str. 15.).
               
               
                  
                     (24)
                  
                        Provedbena odluka Vijeća (EU) 2018/1700 od 6. studenoga 2018. o izmjeni Provedbene odluke 2013/54/EU kojom se Republici Sloveniji odobrava uvođenje posebne mjere kojom se odstupa od članka 287. Direktive 2006/112/EZ o zajedničkom sustavu poreza na dodanu vrijednost (SL L 285, 13.11.2018., str. 78.).
               
               
                  
                     (25)
                  
                        Direktiva Vijeća (EU) 2020/285 od 18. veljače 2020. o izmjeni Direktive 2006/112/EZ o zajedničkom sustavu poreza na dodanu vrijednost u pogledu posebne odredbe za mala poduzeća i Uredbe (EU) br. 904/2010 u pogledu administrativne suradnje i razmjene informacija u svrhe praćenja ispravne primjene posebne odredbe za mala poduzeća (SL L 62, 2.3.2020., str. 13.).
               
               
                  
                     (26)
                  
                        Uredba Vijeća (EU, Euratom) 2021/769 od 30. travnja 2021. o izmjeni Uredbe (EEZ, Euratom) br. 1553/89 o konačnom jedinstvenom režimu ubiranja vlastitih sredstava koja proizlaze iz poreza na dodanu vrijednost (SL L 165, 11.5.2021., str. 9.).